
По много причини и напълно основателно през последните години есето все повече се налага като форма за изпитване и оценяване. Една от най-важните е, че то дава възможност най-после да се излезне от порочния кръг на зазубрените и затова не добре осмислени готови текстове и анализи и да се даде възможност на учениците да покажат своите умения за писане на текст във всички негови аспекти – от нивото на усвояване на основните граматически правила на езика до умението за защита на дадена теза и излагането й в писмен вид.

Ето няколко основни изисквания, на които трябва да отговаря добре написаното есе:

Първото нещо, което трябва да се направи преди да се премине към процеса на писане, е да се състави план на есето и да се изгради ясна представа за неговата структура. Добре обмислената структура е в основата на всяко добре написано есе. Какво означава това? Не е достатъчно да има увод, заключение и нещо написано по средата. Добре е уводът да бъде обширен, да представя добре интерпретацията на зададената тема от пишещия, тук трябва да се формулира и тезата, която ще бъде защитавана.

Заключението, от своя страна, е не по-малко важно за цялостното звучене на есето. То не трябва да бъде просто няколко заключителни фрази, а логически завършек на всичко написано в изложението, формулиращо основния извод от написаното.

Изложението е онази част от написаното, която се намира между увода и заключението и в която трябва да се разгледат обстойно аргументите за и против защитаваната теза. Това означава, че тук е мястото пишещият да изложи своето виждане, като внимава за логическата последователност на аргументите си и избягва повторението им. Често срещана грешка е страниците да се запълват с описания вместо с анализ. Разбира се, те не трябва да липсват, но трябва да присъстват само, за да не се изгуби яснотата на изложението. Друго нещо, за което трябва да се внимава, е пишещият да не се отклонява от темата и да не създава обем с излишни, несвързани със заданието, аргументи.

Друг момент, не по-малко важен за доброто есе, е по време на целия процес да се запази чист стилът на писане. Добре е да се избягва многословието и да се пише чисто и ясно, като се конструират правилно изреченията, което от своя страна води и до по-малко граматически грешки.

И не на последно място – не трябва да се бърза, писането е бавен процес…
